Аугуст фон Платен
Не значи нищо нашта скръб…

Превод от немски: Атанас Далчев, —

chitanka.info

Не значи нищо нашта скръб и залудо човек роптае,

нехае здравият за туй, което болния терзае.

Ако не беше толкоз къс — предаван от един на друг, —

безрадостният ни живот би трябвало да се окае.

Еднообразен е светът, многообразна — гибелта,

за мойта цел и твойта смърт природата не ще да знае.

А ако някой се гневи и не приема своя дял,

пак, неспокоен цял живот, за мир във гроба ще мечтае.

Макар да знаят всички туй, да го забравят се стремят.

Да ви го спомня всеки път и мойта съвест не желае.

Гребете с пълни шепи вий насладите на, тоя свят

и нека всеки тук живей, люлян от своя блян омаен,

че случаят ще му дари, що никому не е дарил:

желай всемир да е човек, а всъщност прах и суета е.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.